Hitabylgja ríður yfir stór svæði í Kína í dag og næstu daga og spáð er um og yfir 40 stiga hita víða um land. Þetta er þriðja og sums staðar fjórða hitabylgja sumarsins í Kína.
Í nokkrum borgum við og nærri ströndinni hefur verið lýst yfir hæsta viðbúnaðarstigi vegna hitans og inni í landi er varað við hættu á því að ár flæði yfir bakka sína og stíflur gefi sig vegna mikilla leysinga og jökulbráðar. Veðurfræðingar áætla að þessi hitabylgja verði álíka heit og íþyngjandi og síðasta bylgja, sem gekk yfir landið 5. - 17. júlí. Þó er talið að hitinn fari yfir 40 stig á fleiri svæðum að þessu sinni. Orkumálaráðuneytið varar við hættu á ofálagi á orkukerfi landsins vegna mikillar notkunar á loftkælingu á heimilum og vinnustöðum. Jafnframt er varað við aukinni hættu á gróðureldum á stórum svæðum. Í frétt Guardian segir að sumarið hafi verið sérlega heitt í Kína fram til þessa. Á vatnasviði Gula fljótsins og Yangtze fljótsins, þar sem margar og fjölmennar iðnaðarborgir standa, voru dagarnir þar sem gefnar voru út hitaviðvaranir á tímabilinu 1. júní til 20. júlí tíu fleiri en í meðalári. Spáð er allt að 50 stiga hita í eyðimerkurborginni Turpan í Xinjiang í Austur-Kína í næstu viku.